פיקסאר

היסטוריה

ב-1984 פוטר האנימטור הצעיר והנלהב ג'ון לאסיטר מאולפני ההנפשה של וולט דיסני. מאחר שהעלה למודעות של האולפן את יכולותה של האנימציה הממוחשבת לעולם הקולנוע. אך תוכניותיו לא התאימו לתוכניותיהם של בכירים בדיסני, אשר ראו בסרטי האנימציה כגוף נחות יחסית באולפן, לאחר כישלונות רבים של האולפן באותה תקופה.
ג'ון קיבל הצעה להצטרף למחלקת האפקטים הממוחשבים בחברה לוקאס פילם. ג'ורג' לוקאס זיהה את הפוטנציאל החבוי באנימציה הממוחשבת במדיום הקולנוע. בשלב זה לא היה ניתן לעשות שימוש גדול בטכנולוגיה זו, היה ניתן ליצור דברים בעזרת צורות גאומטריות פשוטות יחסית. ג'ון לאסיטר חבר יחד עם קבוצה של אנשי מדע וביניהם אד קטמול - (אחד ממייסדי פיקסאר), ניסו ליצור קולנוע בצורה חדשנית - אנימציה ממוחשבת. ראשית, יצרו תמונה של נוף פסטוראלי אשר היה בנוי בצורה גאומטרית הבנויה מחלקיקים של צורות. בשלב זה הבינו כי ניתן ליצור בטכנולוגיה דברים גדולים ומורכבים יותר כמו נופים, מקומות ורקע.
בנוסף לכך עבדה הקבוצה על יצירת דגם ממוחשב של איברים אורגנים - יד אנושית.
בשנת 1984 הקבוצה לקחה זאת לשלב הבא, והפיקה סרט קצר בשם "אנרה ווולי בי", סרט זה שילב בין נוף הבנוי במחשב לדמויות ממוחשבות. הדמות אנדרה היה דמות קטנה אשר מעוצבת בצורות גאומטריות שונות ומעוגלות ברובן, הדמות לקחה השראה מהסקיצות המקוריות של מיקי מאוס אשר היה גם הוא עשוי מצורות גאומטריות שונות. אך ג'ון לאסיטר לא אהב את התוצאה, הוא הרגיש שהדמות שיצר אינה מספיק טבעית, כהרגלו חיפש דרכים חדשות ומתקדמות יותר ליצירת הדמות של אנדרה. אד קטמול ועמיתיו עבדו יחד על "טכנולוגיית הטיפה", זוהי מעין טיפה תלת ממדית ממוחשבת אשר ניתן לקבל ולהזיז בגמישות ומקנה את תחושת התזוזה האורגנית וריאליסטית. לקח את הקבוצה למקומות שלא נוסו בעבר בצורה שכזו. הסרט עורר עיניין רב בציבור והצליח ליצור לראשונה סרט אנימציה ממוחשבת קצר בצורה מורכבת וחדשנית שכזו.
בשנת 1986 קנה סטיב ג'ובס את המחלקה מג'ורג' לוקאס בסכום של 10 מיליון דולר, והקים את "פיקסאר" כחברה עצמאית, כשהוא בראשה. החברה יצרה סרטונים קצרים. בכל סרט שכזה שאיפתם לשלמות וקידמה גברה. הטכנולוגיה השתפרה וכך גם כמות הרבדים שדרכם ניתן לספר סיפור דרך טכנולוגיית האנימציה הממוחשבת. אמנם סרטים קצרים אלו סחטו התפעלות ואהדה בקהל, מבקרים, ואנשי טכנולוגיה, אך הכנסתם הכלכלית הייתה נמוכה. תדירות הזמן שבה יצא סרט קצר הייתה בעייתית, ולמעשה ג'ובס הפסיד במשך מספר שנים כמה מיליוני דולרים בכל שנה. אחת הדרכים להשאיר את הסטודיו בחיים היא יצירת פרסומות בשימוש בטכנולוגיה ואף מכירת מחשבים אשר הסטודיו ייצר.
בשנת 1991 חברו פיקסאר וחברת וולט דיסני במטרה ליצור סרט ראשון באורך מלא בטכנולוגיית הנפשה ממוחשבת. הרעיון היה שפיקסאר תפיק את הסרט ודיסני תהיה אחראית על הפצתו. בשנת 1995 הוציאו פיקסאר וחברת דיסני את סרטם המשותף הראשון, צעצוע של סיפור. הסרט זכה לביקורות נלהבות וגרף מעל 361 מיליון דולר ברחבי העולם.
שיתוף הפעולה של דיסני ופיקסאר ידע עימותים ומחלוקות קשות, בשנת 2004 אף הודיעו החברות על הפסקת שיתוף הפעולה ביניהן, זאת לאחר שיסתיים החוזה המשותף. בינואר 2006 נמכרה החברה לחברת דיסני תמורת שבעה מיליארד דולר, כולם בעסקת מניות, כך שמחזיק מרבית מניות פיקסאר, סטיב ג'ובס (עם 50.1%), היה לבעל המניות הפרטי הגדול ביותר בחברת דיסני (עם 7%) ובעל מושב בדירקטוריון דיסני.
האולפנים זכו בפרס על מפעל חיים בפסטיבל הסרטים בוונציה לשנת 2009.
ב-20 באפריל 2010 חנכו האולפנים סטודיו חדש באזור העיר התחתית של ונקובר, קולומביה הבריטית, קנדה. הסטודיו מייצר לאולפנים סרטים קצרים ומפיק סדרות אנימציה של החברה. ההפקה הראשונה של הסטודיו הייתה פרק בסדרה "Cars Toons".
ב-20 ביוני 2018 מונה פיט דוקטר למנכ"ל של חברת פיקסאר עקב פרישתו של ג'ון לאסיטר.
ב-23 באוקטובר 2018, נודע כי אד קטמול יפרוש בסוף השנה וימשיך את עבודתו עד יולי 2019.

סרטים קצרים

בשנת 2007 יצא DVD בשם "אוסף הסרטונים הקצרים של פיקסאר - חלק 1" אשר הציג את כל הסרטים הקצרים של פיקסאר עד הסרט "חוצן במבחן". במארז הייתה כלולה רצועת קול אופציונלית, שבה ניתן היה לשמוע את הבמאים נותנים הערות בגוף הסרט על הסרטונים ("קומנטרי"). בנובמבר 2012 יצא ה-DVD "אוסף הסרטונים הקצרים של פיקסאר - חלק 2".